
PATVIRTINTA

Elektrėnų sav. Vievio gimnazijos direktoriaus 

2024 m. rugpjūčio 30 d. įsakymu Nr. 6V-201
SOCIALINĖS PARAMOS (NEMOKAMO MAITINIMO ) MOKINIAMS TEIKIMO

ELEKTRĖNŲ SAV. VIEVIO GIMNAZIJOJE TVARKOS APRAŠAS

I SKYRIUS

BENDROSIOS NUOSTATOS

1. Socialinės paramos mokiniams teikimo tvarkos aprašas (toliau – Aprašas) sudarytas remiantis Lietuvos Respublikos socialinės paramos mokiniams teikimo įstatymais, socialinės paramos mokiniams teikimo Elektrėnų savivaldybėje tvarkos aprašu ir kitais teisės aktais.
2. Šis Aprašas taikomas mokiniams besimokantiems Elektrėnų sav. Vievio gimnazijoje (toliau – Gimnazija).
3. Už socialinės paramos teikimą mokiniams gimnazijoje atsakingi direktoriaus įsakymu paskirti asmenys.

II SKYRIUS

KREIPIMOSI DĖL SOCIALINĖS PARAMOS MOKINIAMS TVARKA
4. Prašymą skirti nemokamą maitinimą su visais reikiamais dokumentais pareiškėjas gali pateikti ir gimnazijai, kurioje mokinys mokosi. Tokiu atveju gimnazija prašymą perduoda mokinio deklaruotos gyvenamosios vietos savivaldybės administracijai, o jei deklaruota gyvenamoji vieta Elektrėnų savivaldybėje – organizatoriams.

5. Kad mokinys gautų nemokamą maitinimą ir paramą mokinio reikmenims įsigyti nuo mokslo metų pradžios, pareiškėjas gali kreiptis nuo tų metų liepos 1 dienos. Kad mokinys gautų nemokamą maitinimą per vasaros atostogas gimnazijoje organizuojamoje dieninėje vasaros poilsio stovykloje, pareiškėjas gali kreiptis nuo kalendorinių metų gegužės 1 dienos, išskyrus atvejus, kai atskiras prašymas nereikalingas.

6. Jei socialinė parama mokiniui būtina, o mokinio tėvai (globėjai, rūpintojai) nesikreipia dėl socialinės paramos mokiniams, gimnazija raštu informuoja mokinio gyvenamosios vietos savivaldybės administraciją; jei mokinio deklaruota gyvenamoji vieta yra Elektrėnų savivaldybėje, – organizatorius ir pateikia turimą informaciją, reikalingą socialinei paramai mokiniams skirti. Vaiko tėvus apie šios paramos vaikui reikalingumą, prašymo ir kitų dokumentų pateikimą informuoja organizatoriai, o jei šeima įrašyta į socialinės rizikos šeimų sąrašą – Elektrėnų socialinių paslaugų centro (toliau – Centras) socialiniai darbuotojai.
III SKYRIUS

SOCIALINĖS PARAMOS MOKINIAMS SKYRIMAS IR ADMINISTRAVIMAS GIMNAZIJOJE

7. Vadovaudamasi Lietuvos Respublikos socialinės paramos mokiniams įstatymu, teikia mokiniams nemokamą maitinimą nuo kitos darbo dienos gavus Skyriaus sprendimą (arba pasirodžius naujo mokinio pavardei SPIS sistemoje). Nemokamas maitinimas mokiniams negali būti teikiamas pinigais.

8. Produktams nemokamiems pietums, pusryčiams ir maitinimui per vasaros atostogas gimnazijoje organizuojamose dieninėse vasaros poilsio stovyklose (atsižvelgiant į mokinio buvimo stovykloje dienos laiko trukmę) įsigyti skiriamų lėšų dydis vienai dienai vienam mokiniui ne rečiau kaip vieną kartą per metus nustatomas Elektrėnų savivaldybės administracijos direktoriaus įsakymu Socialinės paramos teikimo komisijos siūlymu.
9. Atvykus mokiniui, gaunančiam nemokamą maitinimą ir pateikus pažymą apie nemokamą maitinimą iš ankstesnės mokyklos, nemokamas maitinimas gimnazijoje pradedamas pasirodžius naujo mokinio pavardei SPIS sistemoje. Išvykus mokiniui, gaunančiam nemokamą maitinimą, į kitą mokyklą gimnazija pateikia pažymą apie mokinio teisę gauti nemokamą maitinimą ir raštu informuoja Skyrių apie mokinio mokyklos pakeitimą.
10. Direktorius paskira atsakingus asmenis už nemokamo maitinimo gimnazijoje organizavimą ir priežiūrą ir apie tai informuoja Skyrių. Tvirtina socialinės paramos mokiniams teikimo aprašą, valgiaraštį.
11. Direktorius informuoja gimnazijos bendruomenę apie socialinės paramos mokiniams skyrimo galimybes.
12. Apskaitininkė gavusi Elektrėnų savivaldybės administracijos sprendimą, paruošia sąrašą ir pateikia jį valgyklos vedėjai; informuoja auklėtojus apie paskirtą nemokamą maitinimą.
13. Apskaitininkė paruošia pietų talonus (reikalui esant ir pusryčių); kiekvienos savaitės pradžioje atiduoda klasių auklėtojams; kiekvieną dieną surenka talonus valgykloje ir pildo SPIS sistemoje esantį tabelį; mėnesio pabaigoje teikia ataskaitą. Esant reikalui išduoda talono dublikatą. Pastebėjusi nuolatinius socialinės paramos (nemokamo maitinimo) mokiniams teikimo Elektrėnų sav. Vievio gimnazijos Tvarkos aprašo pažeidimus raštu informuoja direktorių.
14. Auklėtojai privalo savaitės pradžioje pasiimti talonus iš apskaitininkės ir kiekvieną dieną išdalinti mokiniams. Paaiškinti nemokamo maitinimosi tvarką ir pateikti maitinimosi grafiką. Jeigu auklėtojas neturi galimybės pasiimti talonus, juos pasiima raštu įgaliotas asmuo. Jeigu yra du vienodi talonai, išsiaiškina priežastis ir informuoja apskaitininkę. Reikalui esant kreipiasi į apskaitininkę dėl talono dublikato. Auklėtojui dėl pateisinamos priežasties neatvykus į darbą talonėlius pasiima ir išdalina socialinė pedagogė.

15. Socialinė pedagogė kreipiasi dėl socialinės paramos mokiniams skyrimo, kai socialinė parama būtina, o tėvai nesikreipia.
16. Valgyklos vedėja atsakinga: už produktų parinkimą, kokybę, higieną, kainas, meniu ir valgiaraštį, kuris sudaromas vadovaujantis Lietuvos Respublikos sveikatos apsaugos ministro įsakymu „Dėl Mokinių maitinimo organizavimo bendrojo lavinimo mokyklose tvarkos aprašo“, suderina su visuomenės sveikatos centru.
17. Apskaitininkė, atsakinga už nemokamo maitinimo finansinę dalį, iki kiekvieno mėnesio 5 dienos pateikia ataskaitą Elektrėnų savivaldybės administracijos Socialinės paramos skyriui.
18. Atsakingi asmenys teikia reikiamas ataskaitas ir kitą informaciją apie nemokamą mokinių maitinimą; atlieka kitas šiame Apraše nenumatytas funkcijas, susijusias su Lietuvos Respublikos socialinės paramos mokiniams įstatymo įgyvendinimu.

IV SKYRIUS

MOKINIŲ NEMOKAMO MAITINIMO ORGANIZAVIMO EKSTREMALIOSIOS SITUACIJOS, EKSTREMALIOJO ĮVYKIO IR (AR) KARANTINO METU PROCESAS

19. Nemokamą maitinimą gimnazijoje gaunantiems vaikams būtina užtikrinti nemokamo maitinimo teikimą aprūpinant juos maisto produktais ar pagamintu maistu Tvarkos apraše nustatyta tvarka.

20. Už nemokamo maitinimo gimnazijoje organizavimą ekstremaliosios situacijos, ekstremaliojo įvykio ir (ar) karantino metu atsakinga apskaitininkė:
20.1. peržiūri ir patikslina mokinių, kuriems paskirtas nemokamas maitinimas gimnazijoje, sąrašus, papildomai nurodo mokinių gyvenamąsias vietas ir kontaktinius telefono numerius;

20.2. informuoja mokinio, kuriam paskirtas nemokamas maitinimas gimnazijoje, tėvus (globėjus, rūpintojus) apie maitinimo organizavimo sąlygas ekstremaliosios situacijos, ekstremaliojo įvykio ir (ar) karantino metu (pvz., galimybę gauti maisto davinį);
20.3. koordinuoja maisto davinių išdavimą mokinių tėvams (globėjams, rūpintojams) ar pilnamečiams mokiniams. Jeigu šeima neturi galimybės atsiimti maisto davinį gimnazijoje, suderinę laiką su mokinio tėvais (globėjais, rūpintojais), organizuoja maisto davinio pristatymą į namus ar kitą iš anksto suderintą vietą gimnazijos transportu.

21. Informacija apie mokinių nemokamo maitinimo sąlygas ekstremaliosios situacijos, ekstremaliojo įvykio ir (ar) karantino metu (pvz., informacija apie galimybę gauti maisto davinius, nurodant, kaip vyks (vyksta) jų dalijimo (pristatymo) procesas ir kokių apsaugos reikalavimų reikia laikytis) viešinama.

22. Maisto davinius ruošiantys ir dalijantys asmenys (valgyklos vedėja, vairuotojas) turi laikytis šių taisyklių: 

22.1. nuolat naudoti apsaugos priemones (respiratorius, vienkartines pirštines ir dezinfekcinį skystį); 

22.2. dalijimo metu maisto daviniai turi būti iš anksto supakuoti ir paruošti išsinešti; 

22.3. ne rečiau kaip kas 2 val. kruopščiai plauti rankas šiltu tekančiu vandeniu ir skystu muilu ir dezinfekuoti jas specialiomis rankų dezinfekcinėmis priemonėmis;

22.4. dalijimo vietoje dažniausiai liečiami paviršiai (durų rankenos, paviršiai, ant kurių dedami maisto produktai ir t. t.) dažniau nei įprastai turi būti valomi ne tik drėgnu būdu, bet ir dezinfekcinėmis priemonėmis;

22.5. jeigu įmanoma, maisto davinius, iš anksto suderinus su gavėjais, į namus pristatyti paliekant juos prie gavėjų durų. Jeigu maisto davinių į namus pristatyti neįmanoma, esant galimybei ir palankioms oro sąlygoms vengti maisto davinius dalyti patalpose. Tam tikslui lauke reikėtų pastatyti stalus, stelažus ar suolus ir ant jų sudėti maišelius su maisto daviniais, kuriuos tėvai (globėjai, rūpintojai) ar pilnamečiai mokiniai galėtų pasiimti.

